Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Д. А. од Скопје, поднесена против Агенција за квалитет на високото образование на Република Северна Македонија, на 26.08.2026 година го донесе следното 

Р Е Ш Е Н И Е
Жалбата од Д. А. од Скопје, поднесена против Агенција за квалитет на високото образование на Република Северна Македонија, заведена во архивата на Агенцијата за заштита на правото на слободен пристап до информациите од јавен карактер под бр.08-289 на 25.08.2026 година СЕ ОТФРЛА како ненавремена.
О Б Р А З Л О Ж Е Н И Е
Д. А. од Скопје, на 12.07.2026 година поднел Барање за пристап до информации од јавен карактер до Агенцијата за квалитет на високото образование на Република Северна Македонија, со кое побарал да му се достави фотокопија од следната информација:    
„Во Извештајот бр.08-1133/3 од 21.11.2022 година, Комисијата констатира дека извршила увид врз основа на доставените службени документи од страна на деканот на Факултетот за здравствени науки при Универзитетот на Југоисточна Европа-Тетово, како и дека „Преглед на наставно-научен кадар ангажирани за реализација на студиската програма .. се доставени во прилог на извештајот“, Имајќи го предвид наведеното, барам да ми бидат доставени сите прилози на Извештајот бр.08-1133/3, вклучително и целокупната документација доставена од деканот...“
Имателот на информации на ова Барање не одговорил во законски предвидениот рок, поради што Барателот на информацијата, поднел Жалба заведена во Агенцијата со бр.08-289 на 25.08.2026 година. Во Жалбата е наведено: „побарав да ми бидат доставени сите прилози и документација поврзани со Извештајот...и целокупната документација која се однесува на мене како член на наставно-научниот кадар.“

Постапувајќи по наведената Жалба, Агенцијата за заштита на правото на слободен пристап до информации од јавен карактер истата ја отфрли како ненавремена, поради следното:  
Агенцијата утврди дека во конкретниот случај, Барателот на информации ја поднесува Жалбата по истекот на законскиот рок, поради тоа што Барањето за пристап до  информации од јавен карактер до Имателот го доставил на 12.07.2026 година, додека Жалбата до Агенцијата ја поднела на 24.08.2026 година, што истата ја прави ненавремена.
Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.
Согласно член 20 став 3 од истиот Закон „Ако имателот на информацијата во рокот утврден во членот 21 од овој закон не му овозможи на барателот пристап до информацијата и ако не донесе и не му достави на барателот решение се смета дека барањето е одбиено по што барателот може да поднесе жалба до Агенцијата во рок од 15 дена“. 
Што се однесува до наводите на поднесената Жалба дека „ целокупната документација која се однесува на мене како член на наставно-научниот кадар“, Агенцијата му укажува на Барателот на информации дека Барањето на Барателот, поднесено до Агенција за квалитет на високото образование на Република Северна Македонија, не претставува барање за пристап до информации од јавен карактер, туку е барање од личен интерес, односно барање од надлежност на Агенција за квалитет на високото образование на Република Северна Македонија, што ја прави Жалбата и недопуштена.
Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер.  
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
                                                                                             
                                                                                                              Директор,
                                                                                                          Петар Гајдов 

